Slutt for Norges eneste gullvinner
Hun hentet hjem det enestenorske gullet under de paralympiske vinterlekene i Sotsji. Nå er det slutt. Hun legger opp. – Det var deilig å få det ene gullet. Det hadde ikke vært så kjekt å gi seg uten det, sier kvinnen som først gjorde furore i svømmebassenget før det ble langrenn og gull og glitter der. – Er du bekymret med tanke på at du var den eneste norske paralympics-vinneren i Sotsji?– Det viser at nivået er stigende og at Norge er litt akterutseilt. Det er litt bekymringsverdig. Vi skulle gjerne hatt større bredde. Det er få yngre som kommer opp, sier Mariann Vestbøstad Marthinsen til VG. Selv sier hun takk for seg på topp, etter 12 år som toppidrettsutøver. – Jeg syntes det var på tide å gjøre noe annet. Det er ikke så mye inntekter i handikapidretten, og det er vanskelig å kombinere jobb og full satsing. Så nå er det slutt. Mariann Vestbøstad Marthinsen innrømmer at det er litt vemodig. – Jeg likte hverdagen som toppidrettsutøver. Men jeg trives også nå som vernepleier.Hun er en av de norske paralympiere som har medalje fra både sommer- og vinterleker. I 2008 tok hun nemlig bronse i svømming under paralympics i Beijing. I Sotsji tok hun gull på sprintdistansen i sittende langrenn, der hun hadde en utrolig sluttspurt som gjorde at hun slo amerikanske Tatjana McFadden. Mariann Vestbøstad Marthinsen innrømmer at det hadde vært fristende å fortsette under ledelse av Lars Berger, skiskytter- og langrennsstjernen som har lagt opp og nå skal være trener for handikaputøverne i begge disse grenene. – Det hadde vært moro å se hvor god jeg kunne ha blitt med ham, men jeg hadde egentlig bestemt meg før det ble avgjort at Lars skulle være trener, sier hun.Høyrefoten ble amputert etter en bilulykke som toåring. Hun deltok i sine første paralympiske sommerleker i Athen i 2004, var så med i Beijing-lekene fire år senere før hun i 2010 deltok i sine første vinterleker. Sotsji-lekene i fjor ble altså avslutningen. Mariann Vestbøstad Marthinsen fikk i 2013 Egebergs ærespris for svømming og langrenn. Hun har også blitt kåret til årets funksjonshemmede idrettsutøver under Idrettsgallaen. Norge fikk bare fire medaljer i Sotsji-paralympics. Foruten Mariann Vestbøstad Marthinsens gull, tok Nils Erik Ulset to sølv i skiskyting, mens det ble bronse i mix-stafett til Ulset, Marthinsen og Eirik Bye. PS: Ifølge Tom A. Schankes Idrettsleksikon er det i alt 14 norske paralympiere som har medalje fra både sommer- og vinterleker. Terje Løvaas topper med fem sommer- og 13 vintermedaljer.
Mariann Vestbøstad Marthinsen (30) reddet Norge fra total fiasko i fjorårets Paralympics.